
MAŽEIKIŲ LOPŠELIO-DARŽELIO „DELFINAS“
ADMINISTRATORIAUS PAREIGYBĖS APRAŠYMAS

I SKYRIUS
PAREIGYBĖ

1. Pareigybės pavadinimas – administratoriaus.
2. Pareigybės grupė – specialistas.
2. Pareigybės lygis – B.
[bookmark: _GoBack]3. Pareigybės paskirtis – koordinuoti ir administruoti vaikų maitinimą Mažeikių lopšelyje-darželyje „Delfinas“ (toliau – Įstaiga), užtikrinti maitinimo, apskaitos, maisto saugos ir higienos reikalavimų laikymąsi, vykdyti dokumentų administravimą pagal priskirtą veiklos sritį.
4. Administratorius tiesiogiai pavaldus Įstaigos direktoriui.
5. Administratorių skiria pareigoms ir atleidžia iš pareigų, nustato jo pareiginę algą, sudaro rašytinę darbo sutartį Įstaigos direktorius.

II SKYRIUS
SPECIALIEJI REIKALAVIMAI ŠIAS PAREIGAS EINANČIAM DARBUOTOJUI

6. Darbuotojas, einantis šias pareigas, turi atitikti šiuos specialiuosius reikalavimus:
6.1. turėti ne žemesnį kaip aukštesnįjį išsilavinimą, įgytą iki 2009 metų ar specialųjį vidurinį išsilavinimą, įgytą iki 1995 metų; 
6.2. išmanyti ikimokyklinio ugdymo Įstaigos maitinimo organizavimo ir dokumentų administravimo principus;
6.3. mokėti lietuvių kalbą ne žemesniu kaip B2 lygiu (atitinkančiu III valstybinės kalbos mokėjimo kategoriją) ir gebėti ją vartoti profesinėje veikloje;
6.4. turėti bazinę kompiuterinio raštingumo kvalifikaciją, apimančią informacinių technologijų žinias ir gebėjimus, pakankamus darbui kompiuteriu profesinėje veikloje vartotojo lygiu. Mokėti dirbti „Microsoft Office“ programiniu paketu, naudotis elektroniniu paštu ir kitomis pareigybės funkcijoms atlikti reikalingomis informacinėmis technologijomis;
6.5. išmanyti Lietuvos Respublikos įstatymus, Lietuvos Respublikos Vyriausybės   nutarimus, Mažeikių rajono savivaldybės tarybos sprendimus ir kitus teisės aktus, reglamentuojančius vaikų maitinimo organizavimą ir gebėti juos taikyti praktiškai; 
6.6. išmanyti Geros higienos praktikos (GHP) reikalavimus bei Rizikos veiksnių analizės ir svarbiųjų valdymo taškų (RVASVT) sistemos principus;
6.7. gebėti vykdyti maitinimo apskaitą, rengti duomenis finansinei apskaitai bei atlikti reikalingus skaičiavimus;
6.8.  gebėti planuoti ir vykdyti savo darbą, analizuoti informaciją, rengti dokumentus;
6.9.  gebėti dirbti komandoje, bendrauti ir bendradarbiauti;
6.10. vadovautis Lietuvos Respublikos teisės aktais, Įstaigos nuostatais, vidaus darbo tvarkos taisyklėmis, direktoriaus įsakymais, darbuotojų saugos ir sveikatos bei priešgaisrinės saugos reikalavimais.
                                               

III SKYRIUS
ŠIAS PAREIGAS EINANČIO DARBUOTOJO FUNKCIJOS

7. Šias pareigas einantis darbuotojas vykdo šias funkcijas:
[bookmark: _Hlk106699827]7.1. sudaro vaikų maitinimo ne trumpesnį kaip penkiolikos dienų perspektyvinį valgiaraštį. Sudarant perspektyvinius valgiaraščius, vadovaujasi technologinių kortelių ir valgiaraščių rinkiniais, suderintais su Lietuvos Respublikos Sveikatos apsaugos ministerija ir pritaikytais vaikų maitinimui, ir teikia juos tvirtinti Įstaigos direktoriui;
7.2. atlieka technines užduotis, susijusias su maitinimo organizavimo finansine apskaita, matematiniais skaičiavimais ir teisės aktų taikymu maitinimo organizavimo praktikoje;
7.3. koordinuoja maisto sandėlininko darbą, užtikrina tinkamą užduočių vykdymą ir darbo drausmės laikymąsi. Maisto sandėlininkas tiesiogiai pavaldus Įstaigos administratoriui ir jam atsiskaito už pavestų funkcijų vykdymą; 
7.4. koordinuoja virėjų darbą, vykdo vaikų maitinimą ir jo priežiūrą;
7.5. koordinuoja nemokamą maitinimą pagal Lietuvos Respublikos teisės aktus;
7.6. tikrina pagal valgiaraštį ruošiamų patiekalų kokybę, kontroliuoja teisingą patiekalų pateikimą (pagal išeigas) į grupes;
7.7. veda kasdienę vaikų bei darbuotojų maitinimo apskaitą;
7.8. teikia siūlymus rengiant maisto produktų pirkimo sąlygas;
7.9. nuolat tikrina virtuvės higieninę būklę bei savikontrolės vykdymą;
7.10. kontroliuoja produktų laikymo, realizavimo sąlygas ir terminus;
7.11. bendradarbiauja su Valstybine maisto ir veterinarijos tarnyba bei kitomis kontroliuojančiomis institucijomis, rengia ir teikia jų prašomus dokumentus;
7.12. tiria  Įstaigos bendruomenės  nuomonę  dėl  vaikų  mitybos  gerinimo ir atsižvelgiant į tyrimo duomenis, teikia Įstaigos direktoriui siūlymus dėl vaikų mitybos gerinimo ir įvairovės;
7.13. informuoja  Įstaigos direktorių  apie  nustatytas  maisto  gaminimo  proceso neatitiktis bei siūlo priemones joms pašalinti, vykdo pažeidimų šalinimo kontrolę;
7.14. dalyvauja  rengiant  dokumentus,  reglamentuojančius  vaikų  ir  darbuotojų  maitinimo organizavimo ir priežiūros tvarką;
7.15. kontroliuoja racionalų maitinimui skirtų lėšų panaudojimą;
7.16. pastebėjęs ar įtaręs smurtą, patyčias ar kitus vaiko teisių pažeidimus, nedelsdamas veikia pagal Įstaigos nustatytą tvarką;
7.17. vykdo  kitus  su  Įstaigos funkcijomis  susijusius  nenuolatinio pobūdžio Įstaigos direktoriaus pavedimus ir užduotis, tam, kad būtų pasiekti Įstaigos strateginiai tikslai.
7.18. vykdo vaisių, daržovių bei pieno ir pieno produktų vartojimo skatinimo programų įgyvendinimą;
7.19. tvarko kasdienę vaikų lankomumo apskaitą, paskutinę mėnesio darbo dieną derina vaikų lankomumo žiniaraščius su grupių mokytojais ir teikia Įstaigos direktoriui tvirtinti;
7.20. tikrina ir informuoja Įstaigos direktorių, kaip laikomasi maitinimo, darbo, asmens higienos reikalavimų virtuvėje ir grupėse;
7.21. kontroliuoja  maisto gamybos procese naudojamų  matavimo  priemonių  metrologinę patikrą teisės aktų nustatyta tvarka;
7.22. atlieka vidinį GHP sistemos auditą;
7.23. tvarko šalutinių gyvūninių produktų (ŠGP) apskaitą;
7.24. koordinuoja  mikrobiologinę  savikontrolę  ir  maisto  produktų  laboratorinius  tyrimus teisės aktų nustatyta tvarka;
7.25. seka  darbuotojų  profilaktinio  sveikatos  pasitikrinimo grafiką  bei  higieninio ir pirmosios medicininės pagalbos pažymėjimų galiojimo terminus. Ne vėliau kaip prieš 5 darbo dienas informuoja darbuotoją apie artėjančią dokumento galiojimo termino pabaigą;
7.26. kaupia, sistemina ir saugo dokumentus, susijusius  su šios pareigybės funkcijų vykdymu, iki jų perdavimo į Įstaigos archyvą.


IV SKYRIUS
ŠIAS PAREIGAS EINANČIO DARBUOTOJO TEISĖS

8. Administratorius turi teisę:
8.1. gauti darbui reikalingą informaciją ir priemones;
8.2. teikti pasiūlymus dėl maitinimo organizavimo gerinimo;
8.3. atsisakyti vykdyti neteisėtus pavedimus teisės aktų nustatyta tvarka;
8.4. kelti kvalifikaciją ir dalyvauti mokymuose;
8.5. naudotis kitomis Lietuvos Respublikos teisės aktuose nustatytomis darbuotojo teisėmis.

V SKYRIUS
ŠIAS PAREIGAS EINANČIO DARBUOTOJO ATSAKOMYBĖ

9. Šias pareigas einantis darbuotojas atsako už:
9.1. funkcijų, išvardintų šiame pareigybės aprašyme tinkamą vykdymą ir pavestų užduočių atlikimą laiku;
9.2. turimos informacijos konfidencialumą, tvarkomų dokumentų saugumą;
9.3. emociškai saugios ugdymosi aplinkos puoselėjimą, reagavimą į smurtą ir patyčias;
9.4. tvarkingą techninių priemonių naudojimą;
9.5. teikiamos informacijos apie Įstaigos ir jos veiklą teisingumą;
9.6. atsako už jam patikėto turto, inventoriaus ir įrengimų saugumą bei Lietuvos Respublikos teisės aktų nustatyta tvarka atlygina dėl savo kaltės Įstaigos padarytą žalą.
10. Administratorius už darbo drausmės pažeidimus, savo pareigų netinkamą vykdymą atsako Lietuvos Respublikos įstatymų nustatyta tvarka.
_______________________________________________

